*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 21ης Δεκεμβρίου 1984

σχετικά με τη χορήγηση οικονομικής ενίσχυσης για την πραγματοποίηση του έργου «παράκαμψη του Wexford»

(Το κείμενο στην αγγλική γλώσσα είναι το μόνο αυθεντικό)

(85/67/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3620/84 του Συμβουλίου της 19ης Δεκεμβρίου 1984 για την ανάληψη περιορισμένης δράσης στον τομέα των έργων υποδομής μεταφορών (1),

Εκτιμώντας:

ότι η ιρλανδική κυβέρνηση ζήτησε από την Κοινότητα οικονομική ενίσχυση στη δαπάνη του έργου «παράκαμψη του Wexford»·

ότι συντρέχουν όλες οι απαραίτητες προϋποθέσεις για να χορηγήσει η Κοινότητα την οικονομική ενίσχυση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται χρηματοδοτική ενίσχυση ποσού 3 εκατομμυρίων ECU για τη χρηματοδότηση των κατασκευαστικών εργασιών του έργου « παράκαμψη Wexford».

Τα τεχνικά χαρακτηριστικά του έργου και ο τρόπος πληρωμής αναφέρονται στο παράρτημα.

Άρθρο 2

Η παρούσα απόφαση απευθύνεται στην Ιρλανδία.

Βρυξέλλες, 21 Δεκεμβρίου 1984.

Για την Επιτροπή

Γεώργιος ΚΟΝΤΟΓΕΩΡΓΗΣ

Μέλος της Επιτροπής

(1) ΕΕ αριθ. L 333 της 21. 12. 1984, σ. 58.

ΠΑΡΑΡΤΗΜΑ

Όροι και προϋποθέσεις σχετικά με την παροχή κοινοτικής ενισχύσεως προς την Ιρλανδία για την εκτέλεση συγκεκριμένων έργων στην οδό ΕΟ 1 Rosslare-Dublin-Belfast (παράκαμψη του Wexford)

1. Εντοπισμός του έργου

Το σχέδιο για το οποίο λαμβάνεται η παρούσα απόφαση εντοπίζεται κατά μήκος της κυρίας οδού που συνδέει το Rosslare με το Δουβλίνο και το Μπέλφαστ. Το συγκεκριμένο τμήμα είναι η παράκαμψη του Wexford.

2. Περιγραφή του έργου

Το έργο αφορά την κατασκευή μιας νέας οδού 9,2 km για την παράκαμψη του Wexford στην οδό ΕΟ 1.

Η μελέτη προβλέπει ότι το πλάτος της οδού θα είναι 7,5 m, με δύο βοηθητικούς διαδρόμους πλάτους 3 m, καθώς και ανισόπεδους διαδρόμους όπου χρειάζεται. Με οδογέφυρες θα αποφευχθεί η ισόπεδη διασταύρωση με αγροτικές οδούς και θα κατασκευαστεί ανισόπεδος κόμβος στο σημείο που η οδός N25 Wexford-New Ross συναντά την παράκαμψη του Wexford.

3. Χρονοδιάγραμμα του έργου

Οι εργασίες για την εκτέλεση του έργου έχουν ήδη αρχίσει. Η αποπεράτωσή τους προβλέπεται για το 1986.

4. Τρόπος πληρωμής

Η Κοινότητα συμφωνεί να καταβάλει για την αποπεράτωση του έργου ένα μέγιστο ποσό 3 εκατομμυρίων ECU, χρηματική ενίσχυση που δεν υπερβαίνει το 25 % του συνολικού κόστους του έργου. Το συνολικό κόστος υπολογίζεται σε 8,8 εκατομμύρια ιρλανδικές λίρες (12,068 εκατομμύρια ECU με την ισοτιμία του Μαΐου 1984).

Ο τρόπος πληρωμής θα είναι ο ακόλουθος:

Πρώτη δόση

Η Επιτροπή θα δώσει τη συγκατάθεσή της για την πληρωμή μιας προκατοβολής που δεν θα υπερβαίνει το 30 % του ποσού που συνολικά θα συνεισφέρει.

Δεύτερη δόση:

Μόλις η Επιτροπή βεβαιωθεί, βάσει αποδεικτικών στοιχείων, ότι έχουν εκτελεσθεί εργασίες που αντιστοιχούν στο 70 % του συνολικού έργου, όπως αυτό καθορίζεται κατωτέρω, θα καταβάλει ποσό που θα αντιστοιχεί στο 45 % του συνολικού ποσού της συνεισφοράς.

Για να προβεί στην πραγματοποίηση της δεύτερης πληρωμής, η Επιτροπή θα απαιτήσει να της παρασχεθεί η απόδειξη ότι οι ήδη πιστοποιηθείσες πληρωμές για το έργο καλύπτουν ή υπερβαίνουν το 70 % του συνολικού κόστους που αναφέρεται ανωτέρω.

Τρίτη δόση

Μόλις η Επιτροπή βεβαιωθεί ότι το έργο έχει περατωθεί, θα καταβάλει ή θα συγκατατεθεί για την καταβολή του υπολοίπου ποσού.

5. Τήρηση λογαριασμών

Η Επιτροπή απαιτεί την εκ μέρους των αρμοδίων ιρλανδικών αρχών τήρηση λογαριασμών, καθώς και την παροχή κάθε άλλου στοιχείου για την αποτελεσματική διενέργεια ελέγχου των δαπανών των σχετικών με το ανωτέρω έργο. Η Επιτροπή επιφυλάσσει στον εαυτό της το δικαίωμα να απαιτεί να της παρέχονται γραπτές αποδείξεις κατά τη διάρκεια της κατασκευής του έργου όσον αφορά την πρόοδο των σχετικών εργασιών, καθώς και να επιθεωρεί το έργο επιτόπου. Οι λογαριασμοί που τηρούνται σχετικά με το έργο πρέπει να φυλάσσονται επί τέσσερα τουλάχιστον έτη μετά την αποπεράτωσή του. 6. Πιστοποίηση των πληρωμών και έλεγχος των εργασιών

Για την πραγματοποίηση της κάθε πληρωμής, η Επιτροπή θα απαιτεί από τις αρμόδιες αρχές:

- την πιστοποίηση ότι οι εργασίες που έχουν πραγματοποιηθεί είναι επαρκείς για να διαπιστωθεί η ύπαρξη προόδου· το πιστοποιητικό προόδου των εργασιών θα πρέπει να υπογράφεται από τον αρμόδιο υπάλληλο που είναι υπεύθυνος για το έργο έναντι των ιρλανδικών αρχών,

- μια επικυρωμένη απόδειξη των πληρωμών που πραγματοποιήθηκαν.

Αφού η Επιτροπή πραγματοποιήσει όλες τις πληρωμές που προβλέπονται στην παρούσα απόφαση, θα απαιτήσει την έκδοση σχετικής αποδείξεως.

7. Αρμόδιοι

Η αρχή που έχει την αρμοδιότητα για την εκτέλεση της αποφάσεως αυτής είναι το Υπουργείο Περιβάλλοντος της Ιρλανδίας.

Από πλευράς Επιτροπής, αρμόδιος υπάλληλος για την εφαρμογή της αποφάσεως είναι ο προϊστάμενος του τμήματος «Σχεδιασμός και Ανάπτυξη των Έργων Υποδομής», Γενική Διεύθυνση Μεταφορών.

8. Δημοσιότητα

Οι αρμόδιες αρχές υποχρεούνται να καταστήσουν γνωστή στο κοινό τη χορήγηση της κοινοτικής ενισχύσεως με την τοποθέτηση στο χώρο του εργοταξίου σχετικών ενημερωτικών πινακίδων.